CELEX: 32022R0518
Language: hr
Date: 2022-01-13 00:00:00
Title: Delegirana uredba Komisije (EU) 2022/518 оd 13. siječnja 2022. o izmjeni Delegirane uredbe (EU) 2018/985 u pogledu njezinih prijelaznih odredaba za određena vozila za poljoprivredu i šumarstvo opremljena motorima snage unutar raspona od najmanje 56 kW do manje od 130 kW radi ublažavanja posljedica krize uzrokovane bolešću COVID-19 (Tekst značajan za EGP)

1.4.2022   
               
               
                  HR
               
               
                  Službeni list Europske unije
               
               
                  L 104/56
               
            
         DELEGIRANA UREDBA KOMISIJE (EU) 2022/518
         оd 13. siječnja 2022.
         o izmjeni Delegirane uredbe (EU) 2018/985 u pogledu njezinih prijelaznih odredaba za određena vozila za poljoprivredu i šumarstvo opremljena motorima snage unutar raspona od najmanje 56 kW do manje od 130 kW radi ublažavanja posljedica krize uzrokovane bolešću COVID-19
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 167/2013 Europskog parlamenta i Vijeća od 5. veljače 2013. o homologaciji i nadzoru tržišta traktora za poljoprivredu i šumarstvo (1), a posebno njezin članak 19. stavak 6.,
         budući da:
         
                     (1)
                  
                  
                     U skladu s člankom 19. stavkom 3. Uredbe (EU) br. 167/2013, motori ugrađeni u vozila za poljoprivredu i šumarstvo moraju poštovati granične vrijednosti emisija onečišćujućih tvari stupnja V. i prijelazne odredbe iz Uredbe (EU) 2016/1628 Europskog parlamenta i Vijeća (2).
                  
               
                     (2)
                  
                  
                     Zbog trajnih poremećaja uzrokovanih pandemijom bolesti COVID-19 Uredbom (EU) 2021/1068 Europskog parlamenta i Vijeća (3) izmijenjena je Uredba (EU) 2016/1628 tako što su odgođeni rokovi za 2021. koji se odnose na necestovne pokretne strojeve s ugrađenim prijelaznim motorima u rasponu snage od 56 kW do 130 kW. Rok 30. lipnja 2021. za proizvodnju strojeva opremljenih tim motorima produljen je za šest mjeseci, a rok za stavljanje na tržište strojeva ugrađenih s tim motorima 31. prosinca 2021. produljen je za devet mjeseci.
                  
               
                     (3)
                  
                  
                     Trajni poremećaji u lancu opskrbe i proizvodnji uzrokovani pandemijom bolesti COVID-19 i dalje uzrokuju kašnjenja u proizvodnji i stavljanju na tržište vozila za poljoprivredu i šumarstvo opremljenih prijelaznim motorima u rasponu snage od 56 kW do 130 kW. Kako bi se osiguralo neometano funkcioniranje unutarnjeg tržišta, pružila pravna sigurnost i izbjegli mogući poremećaji na tržištu, potrebno je produljiti primjenu prijelaznih odredaba Delegirane uredbe Komisije (EU) 2018/985 (4) za te kategorije motora.
                  
               
                     (4)
                  
                  
                     Delegiranu uredbu (EU) 2018/985 trebalo bi stoga na odgovarajući način izmijeniti.
                  
               
                     (5)
                  
                  
                     S obzirom na to da produljenje prijelaznih odredaba neće imati utjecaja na okoliš jer su predmetni prijelazni motori već proizvedeni, produljenje odgovarajućih razdoblja trebalo bi biti devet odnosno šest mjeseci, čime bi se prenijela produljenja propisana Uredbom (EU) 2016/1628.
                  
               
                     (6)
                  
                  
                     S obzirom na činjenicu da prijelazno razdoblje propisano člankom 13. stavkom 5. Delegirane uredbe (EU) 2018/985 za određene motore istječe 31. prosinca 2021. i da su proizvođači trebali proizvesti vozila za poljoprivredu i šumarstvo opremljena prijelaznim motorima tih potkategorija do 30. lipnja 2021., ova bi Uredba trebala hitno stupiti na snagu sljedećeg dana od dana objave u Službenom listu Europske unije i trebala bi se primjenjivati od 1. srpnja 2021. Takva je odredba potrebna zbog trajnog narušavanja uzrokovanog pandemijom bolesti COVID-19 i zbog potrebe da se zajamči pravna sigurnost i jednako postupanje prema proizvođačima neovisno o tome jesu li proizveli vozila za poljoprivredu i šumarstvo prije ili poslije datuma stupanja na snagu ove Uredbe,
                  
               DONIJELA JE OVU UREDBU:
         
            Članak 1.
            U članku 13. stavku 5. dodaje se sljedeći podstavak:
            
               „Za motore potkategorija kategorije NRE, za koje je obvezni datum početka primjene utvrđen u Prilogu III. Uredbi (EU) 2016/1628 u pogledu stavljanja motora stupnja V. na tržište 1. siječnja 2020., osim za motore iz trećeg podstavka, države članice odobravaju produljenje razdoblja od 24 mjeseca iz prvog i drugog podstavka za devet mjeseci i produljenje razdoblja od 18 mjeseci iz drugog podstavka za šest mjeseci.”.
            
         
         
            Članak 2.
            Ova Uredba stupa na snagu sljedećeg dana od dana objave u Službenom listu Europske unije.
            Primjenjuje se od 1. srpnja 2021.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 13. siječnja 2022.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 60, 2.3.2013., str. 1.
         
         
            (2)  Uredba (EU) 2016/1628 Europskog parlamenta i Vijeća od 14. rujna 2016. o zahtjevima koji se odnose na ograničenja emisija plinovitih i krutih onečišćujućih tvari i homologaciju tipa za motore s unutarnjim izgaranjem za necestovne pokretne strojeve, o izmjeni uredbi (EU) br. 1024/2012 i (EU) br. 167/2013 te o izmjeni i stavljanju izvan snage Direktive 97/68/EZ (SL L 252, 16.9.2016., str. 53.).
         
            (3)  Uredba (EU) 2021/1068 Europskog parlamenta i Vijeća od 24. lipnja 2021. o izmjeni Uredbe (EU) 2016/1628 u pogledu njezinih prijelaznih odredaba za određene strojeve opremljene motorima rasponâ snage od 56 kW ili veće snage i snage manje od 130 kW te snage od 300 kW ili veće snage kako bi se odgovorilo na učinke krize uzrokovane bolešću COVID-19 (SL L 230, 30.6.2021., str. 1.).
         
            (4)  Delegirana uredba Komisije (EU) 2018/985 оd 12. veljače 2018. o dopuni Uredbe (EU) br. 167/2013 Europskog parlamenta i Vijeća s obzirom na zahtjeve u pogledu učinka na okoliš i učinkovitosti pogonskih jedinica vozila za poljoprivredu i šumarstvo i njihovih motora te o stavljanju izvan snage Delegirane uredbe Komisije (EU) 2015/96 (SL L 182, 18.7.2018., str. 1.).